Hvis du oplever aldersdiskrimination, kan din fagforening og Serviceforbundets jurister køre en sag for dig.
I kan klage til ligebehandlingsnævnet, som kan tilkende dig en godtgørelse.
Bevisbyrden i Forskelsbehandlingsloven er delt. Det betyder, at du og din fagforening skal pege på faktiske omstændigheder, der giver anledning til at formode, at der er sket forskelsbehandling.
Det er altså ikke nok, at du mener, at arbejdsgiveren har lagt vægt på din alder, for eksempel fordi du var den ældste på arbejdspladsen. Derfor har du brug for fagforeningens hjælp, så I sammen kan beskrive sagens omstændigheder og pege på konkrete grunde, der tyder på, at der er sket forskelsbehandling på grund af alder. Det kan for eksempel være, at alle dem, der blev afskediget, var de ældste på arbejdspladsen. Det kan også være, at arbejdsgiveren i begrundelsen for sin beslutning har henvist til forhold, der er forbundet med alder.
Ligebehandlingsnævnet gav en arbejdsmand medhold, da alle afskedigede var de ældste på arbejdspladsen.